b'\n_START_ARTICLE_\nTalinas\n_START_SECTION_\nPavadinimo kilm\xc4\x97\n_START_PARAGRAPH_\n\xc5\xbdodis Tallinn turi kelias etimologijas. Pla\xc4\x8diausiai paplit\xc4\x99s vardo ai\xc5\xa1kinimas: taani linn(a) \xe2\x80\x99dan\xc5\xb3 miestas\xe2\x80\x99, arba \xe2\x80\x9edan\xc5\xb3 pilis\xe2\x80\x9c (1219\xc2\xa0m. miest\xc4\x85 u\xc5\xbe\xc4\x97m\xc4\x97 ir \xc4\x97m\xc4\x97 pl\xc4\x97sti danai), juolab kad ir herb\xc4\x85 miestui dav\xc4\x99 danai savo valdymo laikais. Dar keliamos \xc5\xa1ios miestavard\xc5\xbeio kilm\xc4\x97s versijos: tali linna \xe2\x80\x9e\xc5\xbeiemos pilis\xe2\x80\x9c arba talu linnaa \xe2\x80\x99\xc5\xabkio pilis\xe2\x80\x99._NEWLINE_1918\xc2\xa0m. pavadinimas Tallinna pakeit\xc4\x97 iki tol dan\xc5\xb3, vokie\xc4\x8di\xc5\xb3 ir kt. vartot\xc4\x85 esti\xc5\xa1kos kilm\xc4\x97s pavadinim\xc4\x85 Revelis (est.: R\xc3\xa4vala, vok. Reval:; rus.: \xd0\xa0\xd0\xb5\xd0\xb2\xd0\xb5\xd0\xbb\xd1\x8c; \xc5\xa1ved.: R\xc3\xa4ffle). 1920\xc2\xa0m. pavadinimas pakoreguotas \xc4\xaf Tallinn. Senoviniuose dokumentuose miestas dar vadinamas Lindanise, Kesoniemi, rusi\xc5\xa1kai vadintas \xd0\x9a\xd0\xbe\xd0\xbb\xd1\x8b\xd0\xb2\xd0\xb0\xd0\xbd\xd1\x8c, \xd0\x9b\xd0\xb5\xd0\xb4\xd0\xb5\xd0\xbd\xd0\xb5\xd1\x86.\n_START_SECTION_\nGeografija\n_START_PARAGRAPH_\nTalinas i\xc5\xa1sid\xc4\x97st\xc4\x99s \xc5\xa1iaur\xc4\x97s vakar\xc5\xb3 Estijoje, pietin\xc4\x97je Suomijos \xc4\xaflankos pakrant\xc4\x97je. Miesto apylink\xc4\x97se yra Ulemist\xc4\x97s e\xc5\xbeeras (plotas 9,6 km\xc2\xb2), tiekiantis did\xc5\xbei\xc4\x85j\xc4\x85 dal\xc4\xaf g\xc4\x97lo vandens. Harku\xc2\xa0\xe2\x80\x93 antras pagal dyd\xc4\xaf Talino miesto ribose esantis e\xc5\xbeeras (plotas 1,6 km\xc2\xb2). Per Talino pakra\xc5\xa1t\xc4\xaf teka tik viena up\xc4\x97\xc2\xa0\xe2\x80\x93 Pirita, kurios vaizdingas sl\xc4\x97nis saugomas. Miest\xc4\x85 supa kalkakmenio uolos. Auk\xc5\xa1\xc4\x8diausia miesto vieta\xc2\xa0\xe2\x80\x93 64\xc2\xa0m (Nym\xc4\x97s rajone, miesto pietvakariuose). Kranto linijos ilgis\xc2\xa0\xe2\x80\x93 46\xc2\xa0km. I\xc5\xa1siki\xc5\xa1a 3 dideli pusiasaliai: Kopli, Paljassaare ir Kakum\xc3\xa4e.\n_START_SECTION_\nGyventojai\n_START_PARAGRAPH_\n2005\xc2\xa0m. kov\xc4\x85 Taline gyveno 401 694 gyventojai. Pagal Eurostat duomenis, Taline gyvena daugiausiai (27,8\xc2\xa0%) ne Europos S\xc4\x85jungos pilie\xc4\x8di\xc5\xb3, lyginant su kitomis ES sostin\xc4\x97mis. Sovietme\xc4\x8diu, siekiant i\xc5\xa1skirstyti tautas ir ma\xc5\xbeinti nacionalizm\xc4\x85, \xc4\xaf Talin\xc4\x85 atvyko nema\xc5\xbeai slav\xc5\xb3 taut\xc5\xb3 atstov\xc5\xb3. 54,8\xc2\xa0% Talino gyventoj\xc5\xb3 yra estai, 36,6\xc2\xa0%\xc2\xa0\xe2\x80\x93 rusai, 3,6\xc2\xa0%\xc2\xa0\xe2\x80\x93 ukrainie\xc4\x8diai, 1,9\xc2\xa0%\xc2\xa0\xe2\x80\x93 baltarusiai, 3,1\xc2\xa0%\xc2\xa0\xe2\x80\x93 kit\xc5\xb3 taut\xc5\xb3 atstovai. Mieste galima susi\xc5\xa1nek\xc4\x97ti ne tik esti\xc5\xa1kai, bet ir suomi\xc5\xa1kai, rusi\xc5\xa1kai, angli\xc5\xa1kai.\n_START_SECTION_\nLietuviai\n_START_PARAGRAPH_\nPirmaisiais mieste gyvenusiais lietuviais laikomi 1831 m. sukilimo dalyviai, i\xc5\xa1tremti dirbti Revelio uosto statybose. XIX a. pabaigoje mieste gyveno keli lietuvi\xc5\xb3 inteligentai (Jonas Jablonskis, Jonas Jurgis Bulota, Andrius Bulota), mok\xc4\x97si lietuvi\xc5\xb3 studentai, veik\xc4\x97 lietuvi\xc5\xb3 sporto klubas. 1917 m. mieste \xc4\xafkurta Talino lietuvi\xc5\xb3 savi\xc5\xa1alpos ir \xc5\xa1vietimo draugija. 1980 m. \xc4\xafsteigta Estijos lietuvi\xc5\xb3 draugija, 1990 m. pertvarkyta \xc4\xaf Estijos lietuvi\xc5\xb3 bendruomen\xc4\x99. 1939 m. mieste gyveno apie 100, 1989 m. \xe2\x80\x93 1052 lietuviai.\n_START_SECTION_\nEkonomika\n_START_PARAGRAPH_\nTalinas\xc2\xa0\xe2\x80\x93 Estijos ekonominis centras ir svarbiausias uostas. Vystoma tekstil\xc4\x97s, maisto (ypa\xc4\x8d \xc5\xbeuvies), ma\xc5\xa1in\xc5\xb3 ir kita pramon\xc4\x97. Spar\xc4\x8diai vystomos naujosios technologijos.'